**વડોદરા ધર્મપ્રાંત**

**વડોદરા ધર્મપ્રાંત માટે ધર્મવિભાગ (સ્થાનિક) ધર્મસેવા સમિતિનું કાયદાકીય માળખું**

**આમુખઃ-**

 ધર્મવિભાગ એ શ્રધ્ધામાં એકરૂપ અને ભાઇચારામાં રહેતો કેથલિક ખ્રિસ્તી શ્રધ્ધાળુઓનો સમુદાય છે. જે, ધર્મપ્રાંતનો જીવંત કોષ છે.

 દરેક ખ્રિસ્તી શ્રધ્ધાળુઓને તેમનું જીવન જે-તે પરિસ્થિતિ અને પોતીકી વિશેષ શક્તિ પ્રમાણે ઇસુખ્રિસ્તના પ્રેષિતિક કાર્યમાં પવિત્રતા, ધર્મોપદેશ અને ગોવાળ તરીકે ભાગ લેવા બોલાવવામાં આવે છે. એક રીતે સ્થાનિક ધર્મસેવા સમિતિ ધર્મજનોના પ્રેમાળ સમુદાયનું પ્રતિબિંબ છે તથા તેમનું પ્રતિનિધિત્વ કરે છે. બીજી રીતે, જે-તે ધર્મવિભાગના આ સમુદાયમાં મહત્વના અંગ તરીકે ત્રિવિધ પ્રેષિતિક કાર્યોનું આયોજન અને અમલ કરે છે.

 સંત શ્રી જોન પોલ બીજાએ Christifideles Laici માં ભારપૂર્વક જણાવ્યું છે કે, "સામાન્ય ચર્ચા વિચારણા ધ્વારા બધીજ સમસ્યાને ચકાસવા અને તેનું નિરાકરણ લાવવા તથા તેનો યોગ્ય માળખાકિય વિકાસ સાધવા સ્થાનિક ધર્મસેવા સમિતિની વધુ દ્રઢતાથી વિસ્તૃત અને નિશ્ચિત રીતે કદર કરવી " આ જ બાબતે સહભાગી ધર્મપરિષદનાં પુરોહિતોએ પણ આગ્રહપુર્વક જણાવ્યું છે. (નં.૨૭)

 વડા ધર્મગુરુ ફ્રાન્સિસે બધાંજ શ્રધ્ધાળુઓને ખ્રિસ્તના સાયુજ્યમાં સૌ સાથે સહભાગી માર્ગે આગળ વધવા આમંત્રણ આપ્યુ છે. જેમાં, એકમેકને સાંભળી, સંવાદ સાધી, સામુદાયિક વિવેક જાળવી યોગ્ય અભિવ્યક્તિ ધ્વારા સર્વસંમતિ પ્રગટાવવાનો સમાવેશ થાય છે.

 આ માળખુ ધર્મસભામાં રહેલ ખ્રિસ્તને પવિત્ર આત્મા સાથે સતત સંવાદમાં પરોવાયેલા હોય એમ પ્રસ્તુત કરે છે. (ધર્મ વિભાગ) સ્થાનિક ધર્મસેવા સમિતિએ સહભાગી ધર્મસભા માટેનું મૂળભૂત માળખુ છે.

**આર્ટિકલઃ- ૧ નામ**

૧.૧ આ સમિતિ ધર્મવિભાગ ધર્મસેવા સમિતિ (સ્થાનિક ધર્મસેવા સમિતિ) તરીકે ઓળખાસે.

**આર્ટિકલઃ- ૨ પ્રવૃતિ**

૨.૧ પ્રેષિતિક કાર્યને વેગવંતુ બનાવવા, હોદ્દાની રૂએ પોતાની વિશિષ્ટ કામગીરી કરતી વ્યક્તિઓ અન્ય સર્વ ખ્રિસ્તી શ્રધ્ધાળુઓ સાથે સ્થાનિક ધર્મસેવા સમિતિની રચના કરે છે. જેના અધ્યક્ષસ્થાને સભાપુરોહિત રહે છે.

**આર્ટિકલઃ- ૩ સક્ષમતા**

૩.૧ સ્થાનિક ધર્મસેવા સમિતિનો લાક્ષણિક ગુણધર્મ સલાહાકારનો છે અને તે ધર્મપ્રાંતના ધર્માધ્યક્ષ ધ્વારા સ્થાપેલ ધારાધોરણો મુજબ કાર્ય કરે છે. (can:536/2) સર્વ ધર્મજનોના આધ્યાત્મિક વિકાસ માટે કાયદા અને વહીવટી નિર્ણયો લેતી વખતે સભાપુરોહિત સ્થાનિક ધર્મસેવા સમિતિની ભલામણો અને સુચનોને વ્યાજબી રીતે ધ્યાનમાં લેવા બંધાયેલા છે.

**આર્ટિકલઃ- ૪ અવકાશ**

૪.૧ સ્થાનિક ધર્મસેવા સમિતિનાં કાર્યો નીચે મુજબ રહેશે.

 શ્રધ્ધા, આશા અને પ્રેમના સંબંધે ધર્મસમુદાય રચવા માટે કેવી રીતે સર્વ શ્રધ્ધાળુઓને ઇશ્વરના રાજયના સાક્ષી બનાવી તેનો ફેલાવો કરવો તે માટે તેમને તૈયાર કરવા વિચારણા કરવી.

૪.૨ બધા ખ્રિસ્તી શ્રધ્ધાળુઓ ઇસુના ત્રિવિધ પુરોહિત લક્ષણો- યાજ્ઞિક, પયગંબર અને સેવક તરીકે જીવન જીવી શકે તે માટે પોતાના ધર્મવિભાગમાં વિવિધ પ્રવૃતિ અને કાર્યક્રમોનું આયોજન અને અમલીકરણ કરવું.

૪.૩ ધર્મપ્રાંતનું વાર્ષિક આયોજન તથા તેના પ્રેષિતિક માળખાનો સમન્વય કરીને સ્થાનિક ધર્મવિભાગનું વાર્ષિક આયોજન કરવું.

૪.૪ ધર્મવિભાગમાં કાર્યરત પવિત્ર સંગઠનો અને સમૂહોની પ્રેષિતિક પ્રવૃતિઓને પ્રોત્સાહન પૂરૂં પાડી મજબૂત બનાવવી.

૪.૫ ધર્મવિભાગમાં ધાર્મિક જીવન પર અસર કરે તેવી કોઇ પણ સમસ્યાને કરૂણા અને માનવીય રીતે ઉકેલવા પ્રયત્નશીલ રહેવું.

૪.૬ સઘન ખ્રિસ્તી કૌટુંબિક જીવન જીવવા પ્રોત્સાહન પુરૂં પાડવું.

૪.૭ ન્યાય માટેના સંઘર્ષમાં માનવીય હક્કો અને ગૌરવ જળવાય તેના સમર્થનમાં અને શાંતિ સ્થાપવાના પ્રયાસોમાં ખ્રિસ્તી કે બિન ખ્રિસ્તી લોકો સાથે મૈત્રીપૂર્ણ સંબંધો વિકસાવવા.

**આર્ટિકલઃ- ૫ સભ્યપદ**

૫.૧ સ્થાનિક ધર્મસેવા સમિતિ હોદ્દાની રૂએ રહેલા, ચૂંટાયેલા અને નિમાયેલા સભ્યોથી રચાય છે.

૫.૨ હોદ્દાની રૂએ સભ્યો

 ક. સભાપુરોહિત

 ખ. બધાજ સહાયક સભાપુરોહિતો

 ગ. ધર્મવિભાગમાં કાર્યરત સંન્યસ્ત મંડળના ઉપરીઓ કે તેમના અધિકૃત પ્રતિનિધિઓ

 ઘ. ધર્મસભા ધ્વારા સંચાલિત ધર્મવિભાગમાં કાર્યરત બધી સંસ્થાઓના વડા, જેમાં કેથલિક હોય તેવા ધર્મજન પણ હોઇ શકે.

૫.૩ ચૂંટાયેલા સભ્યો

 સ્થાનિક ધર્મસેવા સમિતિના સભ્યો જે-તે ધર્મવિભાગના વિવિધ જુથો જેવા કે, વોર્ડ, ગામ, વગેરે માંથી રહેશે. જે બધાજ ધર્મજનોનું પ્રતિનિધિત્વ કરશે. સ્થાનિક ધર્મસેવા સમિતિ સમયાંતરે ચૂંટવામાં આવનાર સભ્યોની સંખ્યા અને વોર્ડની રચના વિશે નિર્ણય લેશે. પસંદગીની પધ્ધતિ સામાન્ય રીતે સર્વસંમતિની રહેશે પણ સમિતિને યોગ્ય લાગે તો જે તે નિર્ણય માટે ચૂંટણી યોજી શકે.

૫.૪ કોઇ સમૂહ કે સંગઠનનું પ્રતિનિધિત્વ કરતા ચૂંટાયેલા સભ્યોઃ

સ્થાનિક ધર્મસેવા સમિતિમાં એવા સભ્યો હશે કે જેઓ તેમના સમૂહ કે સંગઠનનું પ્રતિનિધિત્વ કરતા હોય. આ સંગઠનોને ધર્મસભા ધ્વારા અનુમોદન મળેલું હોવું જોઇએ અને તે ધર્મવિભાગના નેજા હેઠળ કાર્યરત હોવું જરૂરી છે. આ પ્રતિનિધિઓ તેમના સંગઠનમાંથી ચૂંટાયેલા કે નિમાયેલા હોય શકે. સભાપુરોહિતને સ્થાનિક ધર્મસેવા સમિતિ સાથે પરામર્શ કરી એમ લાગે કે, તે ધર્મવિભાગ માટે શરૂ કરવામાં કોઇપણ સંગઠનનું પ્રતિનિધિત્વ આ સમિતિમાં હોવું જોઇએ તો જે તે સંગઠનમાંથી ચૂંટાયેલા કે નિમાયેલ વ્યક્તિને સામેલ કરી શકાય.

૫.૫ પસંદ કરાયેલ સભ્યોઃ-

 નમુનેદાર ખ્રિસ્તી જીવન જીવતાં અને અન્ય ધર્મજનોમાં જેમનું નામ આદરપૂર્વક લેવાતું હોય તેવા તથા જેમની શક્તિઓ અને કૌશલ્યો ધર્મવિભાગમાં કામમાં આવી શકે તેવા વધુમાં વધુ ત્રણ વ્યક્તિઓને સભાપુરોહિત પોતાના હોદ્દાની રૂએ સ્થાનિક ધર્મસેવા સમિતિમાં નિમણૂંક કરી શકે છે. પસંદ કરાયેલા સભ્યોની સંખ્યા સ્થાનિક ધર્મસેવા સમિતિના કુલ સભ્યસંખ્યાના ચોથા ભાગ કરતાં વધવી ન જોઇએ.

૫.૬ પસંદગી પામેલ કે ચૂંટાયેલ સૌ સભ્યોએ ઔપચારીક રીતે, તેઓ આ સભ્યપદનો અને તેની સાથે રહેલ જવાબદારીનો સ્વીકાર કરે છે. તે ઉલ્લેખ લેખીતમાં આપવો જરૂરી છે.

૫.૭ ચૂંટાયેલા અને નિમાયેલા સભ્યોની લાયકાતઃ

 ક. ૧૮ વર્ષ પૂર્ણ કરેલ હોવા જોઇએ અને જયારે તેમની નિમણૂંક થાય કે તેમને ચૂંટવામાં આવે ત્યારે સળંગ એક વર્ષથી તે ધર્મવિભાગના રહીશ હોવા જોઇએ.

 ખ. પોતાની શ્રધ્ધામાં અળગ, નૈતિકતા તથા વિવેકી જીવનનું ઉમદા ઉદાહરણ પુરૂં પાડતા તથા ધર્મસભા સાથે સંલગ્ન હોવા જોઇએ.

 ગ. ધર્મજનોમાં તેમનું નામ અને પ્રતિષ્ઠા હોવાં જોઇએ.

 ઘ. સેવાભાવના અને સર્વ સાથે મુક્ત મનથી વર્તે તેવા.

૫.૮ કોઇપણ સભ્ય નીચે મુજબ જણાવેલ કારણોસર પોતાનું સભ્યપદ ગુમાવી બેસે છેઃ

પોતાની નિમણુંકની સમય અવધિ પૂર્ણ થતાં રાજીનામું આપવાથી કોઇપણ ગંભીર કારણોસર ધર્માધ્યક્ષે બરતરફ કરેલ હોય અથવા યોગ્ય કારણ વગર સતત ત્રણ મિટિંગમાં હાજર ન રહેલ હોય તો.

૫.૯ સમિતિના સૂચન મુજબ સભાપુરોહિતે એક મહિનાની અંદર જે તે ખાલી જગ્યા પુરવાની રહેશે. નવા સભ્ય જેની જગ્યા પૂરે છે તે એ સભ્યની અવધિ સુધીજ કાર્યરત રહેશે.

**આર્ટીકલઃ- ૬ બંધારણ અને શરતો**

૬.૧ સભાપુરોહિત ધ્વારા થયેલ સભ્યોના નામોની રજુઆતને ધર્મપ્રાંતના ધર્માધ્યક્ષશ્રીના આદેશ પત્ર મુજબ સ્થાનિક ધર્મસેવા સમિતિની કાયદાકીય રીતે રચના કરવામાં આવે છે. જયારે જયારે નવી સમિતિની રચના કરવાની હોય ત્યારે સભાપુરોહિતે નવા સભ્યોના નામ રજુ કરી, ધર્માધ્યક્ષશ્રીની લેખિત મંજુરી મેળવવી જોઇશે.

૬.૨ આ સમિતિની રચના ચાર વર્ષની મુદ્ત માટે કરવામાં આવે છે. વિશિષ્ટ સંજોગોમાં ધર્માધ્યક્ષશ્રીની લેખિત પરવાનગી સાથે તેને વધુ એક વર્ષ માટે લંબાવી શકાય છે.

૬.૩ જો ધર્મવિભાગ (સભાપુરોહિત વગર) ખાલી પડે કે તેને નિષ્ક્રિય બનાવેલ હોય તો પણ સમિતિનું અસ્તિત્વ મટી જતું નથી.

૬.૪ દરેક ચૂંટાયેલા કે નિમણૂંક પામેલ સભ્યોની સેવાની મુદ્ત ચાર વર્ષની છે.

૬.૫ કોઇપણ સભ્ય બે મુદ્ત માટે સળંગ રહી શકે નહીં. એક વર્ષના ગાળા બાદ જે-તે વ્યક્તિ ફરી ચૂંટાઇ શકે કાંતો નિમણૂંક પામી શકે.

૬.૬ ગંભીર કારણોસર સભાપુરોહિત ધર્માધ્યક્ષશ્રીને સમિતિનું વિસર્જન કરવા માટે વિનંતી કરી શકે છે. આવા કિસ્સામાં ધર્માધ્યક્ષ પુરોહિત સમિતિની સલાહ લીધા પછી સમિતિનું વિસર્જન કરી શકે છે. આ સમિતિનું ૬ મહિનામાં પનઃગઠન કરવું આવશ્યક છે.

૬.૭ ગંભીર કારણોસર, ધર્માધ્યક્ષશ્રીની પરવાનગી મેળવ્યા બાદ સભાપુરોહિત સમિતિને વધુમાં વધુ ૬ મહિના માટે સસ્પેન્ડ (નિષ્ક્રિય) કરી શકે છે.

**આર્ટીકલઃ- ૭ વિવિધ ઓફિસ- ધારોકે**

૭.૧ (can.536/1) સભાપુરોહિત સ્થાનિક ધર્મસેવા સમિતિના પ્રમુખ છે. સમિતિની મિટિંગ બોલાવવી, તે માટે કાર્યસૂચિ નક્કી કરવી. અધ્યક્ષ સ્થાનેથી મિટીંગનું સંચાલન કરવું, સભામાં સધાયેલ સર્વસંમતિ અનુસાર જે તે મુદ્દાઓને અનુમોદન આપવું વગેરે તેમનો અધિકાર અને ફરજ છે.

૭.૨ ધર્મસેવા સમિતિમાં કોઇપણ હોદ્દા પર રહેવા વયમર્યાદા ૨૧ થી ૫૫ વર્ષની છે. ધર્મવિભાગમાં કાર્યરત કર્મચારીઓ કોઇપણ હોદ્દા પર ન હોવા જોઇએ.

૭.૩ નાયબ પ્રમુખ સમિતિના સભ્યોમાંથી અને તેમના ધ્વારા ચૂંટાયેલા ગૃહસ્થ (ધર્મજન) હશે, જે પ્રમુખને તેમની ફરજ અદા કરવામાં મદદ કરશે.

૭.૪ સમિતિના સભ્યો પોતાનામાંથી એક ભાઇ/બહેન (ધર્મજન)ને પસેક્રેટરી તરીકે પસંદ કરશે જેમની ફરજો નીચે મુજબ છે.

 ૭.૪.૧ સભાપુરોહિતની સલાહ મુજબ મીટીંગનું આયોજન કરવું.

 ૭.૪.૨ પ્રમુખ ધ્વારા મંજુર કરાયેલ કાર્યસૂચિ સમિતિના તમામ સભ્યોને મોકલી આપવી.

 ૭.૪.૩ સમિતિની મીટીંગની નોંધપોથી તથા તેને સંબંધિત બધાજ દસ્તાવેજો લખવા અને જાળવવા.

 ૭.૪.૪ વર્ષને અંતે સમિતિની પ્રવૃતિઓનો વાર્ષિક અહેવાલ તૈયાર કરી, ધર્મજનો સમક્ષ રજુ કરવો અને ધર્મપ્રાંતમાં મોકલો.

૭.૫ આ સમિતિના સભ્યો તેમનામાંથી કોઇ એક ધર્મજન કે સીસ્ટરોમાંથી એકની સંયુકત સેક્રેટરી તરીકે પસંદ કરશે. જે સેક્રેટરીને મદદ કરશે તથા તેમની ગેરહાજરીમાં સેક્રેટરી તરીકેની ફરજ સંભાળશે.

**આર્ટીકલઃ- ૮ મિટીંગ**

૮.૧ સ્થાનિક ધર્મસેવા સમિતિ દર બે મહિને ઓછામાં ઓછા એકવાર અથવા જરૂર પ્રમાણે મળે છે. જો કે સમિતિનું વર્ષમાં ઓછામાં ઓછી છ વખત મળવું આવશ્યક છે.

૮.૨ પ્રમુખ ધ્વારા જ્યારે જરૂર પડે ત્યારે કે પછી, અડધાથી વધારે (બહુમતિ) સભ્યો તેમને લેખિતમાં વિનંતી કરે તો, અસાધારણ સભા બોલાવવામાં આવી શકે.

૮.૩ મિટિંગ માટેની કાર્યસુચિ પ્રમુખ, ઉપપ્રમુખ અને સેક્રેટરી ધ્વારા સંયુકત રીતે તૈયાર કરવામાં આવે છે. મિટિંગના દિવસથી ઓછામાં ઓછા સાત દિવસ પહેલા સેક્રેટરીએ તમામ સભ્યોને આ કાર્યસૂચિ મોકલવી જોઇએ, જેથી દરેક યોગ્ય તૈયારી સાથે મિટિંગ માટે આવી શકે.

૮.૪ મિટિંગ માટેનું કોરમ કુલ સભ્યોની સંપુર્ણ બહુમતિ (અડધાથી એક વધારે) છે. જો તે પ્રમાણે સભ્યો હાજર ન હોય તો, સભા ૧૫ મીનીટ માટે મુલત્વી રાખવામાં આવી શકે. ત્યારબાદ હાજર સભ્યોને કોરમ ગણી બેઠક પનઃશરૂ કરી શકાય. દરેક મિટિંગની હાજરીની નોંધ સેક્રેટરી ધ્વારા જાળવવામાં આવશે.

૮.૫ દરેક મિટિંગની શરૂઆત ૧૫ થી ૩૦ મીનીટ મૌન પ્રાર્થના ધ્વારા થશે. શરૂઆત આરાધનાથી થાય તો અતિ ઉત્તમ પ્રાર્થના બાદ સેક્રેટરી અગાઉ થયેલ મિટીંગનો અહેવાલ આપશે. જે સભા ધ્વારા મંજુર કરવામાં આવશે. તથા તે પર પ્રમુખની સહી લેવામાં આવશે. મીટીંગ ધ્યાન દઇને સાંભળી, પ્રાર્થનામય વિચારણા થકી એટલે કે સહભાગી ધર્મસભાની ભાવનાથી થવી જોઇએ.

૮.૬ અગત્યના મુદ્દાની ચર્ચા માટે "આધ્યાત્મીક વાર્તાલાપ" ની પધ્ધતિતો ઉપયોગ કરી શકાય .

૮.૭ સ્થાનિક ધર્મસેવા સમિતિ ધ્વારા દરેક મુદ્દે સર્વસંમતિ સધાય તે ઘણું આવકારદાયક છે. જો કે, પ્રમુખ પાસે અંતિમ નિર્ણય લેવાની સત્તા છે. જયાં બહુમતિના અભિપ્રાયની વિરૂધ્ધ નિર્ણય લેવાની જરૂર જણાય ત્યારે તેમણે તે બાબત ધર્માધ્યક્ષશ્રીને મોકલવી જોઇએ.

૮.૮ ધર્મવિભાગના કાર્યક્ષેત્રમાં આવતી ન હોય તેવી બાબતો આ સમિતિ ધ્વારા ચર્ચામાં લેવામાં આવશે નહી, પરંતું તેને યોગ્ય અધિકારીને મોકલવામાં આવશે.

**આર્ટીકલઃ- ૯ સુધારાઓ**

આ નિતિ-નિયમોમાં કોઇપણ ફેરફાર ફક્ત પુરોહિતોની સમિતિ સાથે પરામર્શ કરીને ધર્મપ્રાંતના ધર્માધ્યક્ષશ્રી ધ્વારા કરવામાં આવી શકે છે.

**આર્ટીકલઃ- ૧૦ અર્થઘટન**

 આ બંધારણની કોઇપણ કલમ અથવા તેના કોઇ વિભાગ અંગે શંકા કે વિવાદ ઉદ્ભવે તો વડોદરા ધર્મપ્રાંતના ધર્માધ્યક્ષશ્રી પુરોહિતોની સમિતિ સાથે પરામર્શ કરી, જે નિર્ણય કે અર્થઘટન રાખે તેને અંતિમ ગણવામાં આવશે.

**Episcopal decree of a Approval and Promulgation**

 સ્થાનિક ધર્મસેવા સમિતિ એ ધર્મવિભાગ સ્તરે સહયોગી પ્રેષિતિક કાર્ય કરવા માટેનું એક અંગ છે. હું આશા રાખું છું કે, આ બંધારણ ધર્મવિભાગની સ્થાનિક ધર્મસેવા સમિતિના સભ્યો માટે તેમના વિભાગમાં નિઃસ્વાર્થ સેવા પ્રદાન કરવામાં અને તેમના ધર્મવિભાગને પ્રભુવાણી અને પરમયજ્ઞને કેન્દ્રિત સમુદાય બનાવવા તથા ભલા ગોવાળના આદર્શ પ્રમાણે જીવન જીવવામાં મદદ કરશે.

 હું, આથી વડોદરા ધર્મપ્રાંતમાં સ્થાનિક ધર્મસેવા સમિતિના ઉપરોકત કાયદાઓને મંજુરીની મહોર મારૂં છું. અને તેના ઉપયોગ કરવા જાહેર કરૂં છું. આ કાયદાઓ વડોદરા ધર્મપ્રાંતમાં ૧ લી એપ્રિલ ૨૦૨૪ થી અમલમાં આવશે.

 વડોદરા રોઝરી કેથેડ્રલ ખાતે પવિત્રતેલના આશિર્વાદ પરમપૂજાની ઉજવણી સમયે, બિશપ હાઉસ વડોદરામાં, પ્રભુના બે હજાર ચોવીસમાં વર્ષે, એકવીસમી માર્ચના દિવસે આપવામાં આવેલ છે.

Bishop Sebastiao Mascarenhas sfx

Bishop of Baroda